Στο 177,4% του ΑΕΠ ανήλθε το δημόσιο χρέος της Ελλάδας το τρίτο τρίμηνο του 2017, σύμφωνα με στοιχεία που δημοσιοποίησε σήμερα η Eurostat.

Σε σχέση με το δεύτερο τρίμηνο του 2017, το ελληνικό χρέος αυξήθηκε κατά 1,3%, ενώ σε σχέση με το τρίτο τρίμηνο του 2016, ο λόγος χρέους προς ΑΕΠ μειώθηκε κατά 0,5%.

Από τα ίδια στοιχεία προκύπτει ότι επί του 177,4% του ΑΕΠ, το 143,5% είναι δάνεια.

Σε απόλυτους αριθμούς, το ελληνικό χρέος αυξήθηκε στα 313,5 δισ. ευρώ, από 309,1 δισ. ευρώ το δεύτερο τρίμηνο του 2017 και από 311,3 το τρίτο τρίμηνο του 2016.

Συνολικά για την Ευρωζώνη, στο τέλος του τρίτου τριμήνου του 2017, ο λόγος δημόσιου χρέους προς ΑΕΠ διαμορφώθηκε στο 88,1%, έναντι 89,0% στο τέλος του δεύτερου τριμήνου του 2017. Στην ΕΕ των 28, το χρέος μειώθηκε από 83,3% σε 82,5%. Σε σύγκριση με το τρίτο τρίμηνο του 2016, ο λόγος του δημόσιου χρέους προς το ΑΕΠ μειώθηκε, επίσης, τόσο στην Ευρωζώνη (από 89,7% σε 88,1%) όσο και στην ΕΕ των 28 (από 82,9% σε 82,5%).

Σύμφωνα με τα στοιχεία της Eurostat, το τρίτο τρίμηνο του 2017 η Ελλάδα είχε το υψηλότερο χρέος στην ΕΕ και ακολούθησαν η Ιταλία με 134,1% του ΑΕΠ και η Πορτογαλία με 130,8%, ενώ το χαμηλότερο χρέος είχαν η Εσθονία με 8,9%, το Λουξεμβούργο με 23,4% και η Βουλγαρία με 25,6%. Η μεγαλύτερη αύξηση στον λόγο χρέους προς ΑΕΠ σε σχέση με το δεύτερο τρίμηνο του 2017 παρατηρήθηκε στην Ελλάδα (+1,3%) και στο Βέλγιο (+0,9%), ενώ η μεγαλύτερη μείωση καταγράφηκε στην Τσεχία (-4,3%) και στην Κύπρο (-2,9%).

Σε σύγκριση με το τρίτο τρίμηνο του 2016, η μεγαλύτερη αύξηση στον λόγο χρέους προς ΑΕΠ σημειώθηκε στην Ιταλία (+2%), στο Λουξεμβούργο (+1,7%) και στη Γαλλία (+1%), ενώ η μεγαλύτερη μείωση καταγράφηκε στην Κύπρο (-7,4%), στην Ολλανδία (-4,5%), στη Μάλτα (-4,4%) και στη Γερμανία (-4,1%).